RCL (ราคา) หรือ!? ม้วนเดียวจบ
การเคลื่อนไหวของราคาหุ้น RCL รอบนี้ เป็นไปตามทิศทางดัชนีค่าระวางเรือ (BDI) ที่ฟื้นตัวสูงขึ้นอย่างต่อเนื่อง ทำให้แนวโน้มผลการดำเนินงาน Q2/62 จะออกมาดีกว่า Q1
การเคลื่อนไหวของราคาหุ้น RCL รอบนี้ เป็นไปตามทิศทางดัชนีค่าระวางเรือ (BDI) ที่ฟื้นตัวสูงขึ้นอย่างต่อเนื่อง ทำให้แนวโน้มผลการดำเนินงาน Q2/62 จะออกมาดีกว่า Q1
5 ก.ค. 2562

คุณค่าบริษัท
สำหรับการเคลื่อนไหวของราคาหุ้น บริษัท อาร์ ซี แอล จำกัด (มหาชน) หรือ RCL รอบนี้ เป็นไปตามทิศทางดัชนีค่าระวางเรือ (BDI) ที่ฟื้นตัวสูงขึ้นอย่างต่อเนื่อง ทำให้แนวโน้มผลการดำเนินงานของบริษัทในไตรมาส 2/2562 ดีกว่าไตรมาส 1/2562 ขานรับค่าระวางเรือฟื้นตัวสูงกว่าต้นทุนน้ำมัน
แล้วคำถาม คือ ราคาหุ้นจะปรับตัวขึ้นตอบรับในรอบนี้เพื่อไปทดสอบแนวต้านเท่าไร ? และราคาจะไปได้กี่น้ำ !! เพราะเชื่อว่าคำตอบต้องรอดูที่ดัชนีค่าระวางเรือจะขยับขึ้นไปได้นานสักเท่าไรนั่นเอง
หากย้อนกลับไปดูราคาหุ้นบนกระดานหุ้น RCL จะเห็นว่า หากราคาหุ้นมีการปรับตัวขึ้นก็มักเป็นเพียงระยะสั้น ๆ  และเป็นรอบ ๆ ไป ตามดัชนีค่าระวางเรือ
โดยจะเล่นกันวัน-สองวัน และมากสุดอยู่ในรอบหนึ่งสัปดาห์ แล้วจากนั้นก็เทขายทำกำไรออกมา
เนื่องจากการแข่งขันด้านอัตราค่าระวางกลายเป็นปัจจัยเสี่ยงสำคัญประการหนึ่งสำหรับธุรกิจการขนส่งสินค้าทางทะเล อัตราค่าระวางได้รับผลกระทบโดยตรงจากปัจจัยต่าง ๆ เช่น อัตราเติบโตของการค้าโลก การขาดสมดุลการค้าทางด้านอุปสงค์และอุปทานในภาคส่งออกและนำเข้าในแต่ละประเทศ ซึ่งกลุ่มฯ ไม่อาจหลีกเลี่ยงผลกระทบดังกล่าวได้
ขณะที่ผลประกอบการของ RCL ถือว่าอ่อนแอ ทว่าจะเป็นการเข้าเก็งกำไรในส่วนผลประกอบการคงอาจไม่ใช่ เพราะผลการดำเนินงานยังน่าผิดหวัง โดยในช่วงไตรมาส 1 ปี 2562 ยังขาดทุนสุทธิ 27.69 ล้านบาท จากในปี 2561 ที่ขาดทุนสุทธิ 357.74 ล้านบาท
สิ่งสำคัญเมื่อวิเคราะห์ฐานะทางการเงิน พบว่า บริษัทมีสินทรัพย์หมุนเวียนรวม 4,172.38 ล้านบาท เมื่อเทียบกับหนี้สินหมุนเวียนรวม 5,493.16 ล้านบาท ได้ค่า CURRENT RATIO อยู่ที่ระดับ 0.75 เท่า นั่นก็แปลว่า สภาพคล่องของบริษัทเริ่มอ่อนแอ
ส่วนปัญหาหนี้สินของบริษัทเริ่มน่าเป็นห่วง เพราะบริษัทมีหนี้สินรวม 9,265.71 ล้านบาท เมื่อนำมาเทียบกับส่วนของผู้ถือหุ้น 8,227.03 ล้านบาท ได้ค่า D/E อยู่ที่ระดับ 1.12 เท่า แสดงว่า บริษัทเริ่มจะมีหนี้สินเข้ามารบกวน ซึ่งจะเป็นอีกหนึ่งปัญหาที่ผู้บริหารต้องหาทางแก้ไขโดยด่วน
ผลดังกล่าวก็จะยังคงกดดันราคาหุ้นให้เคลื่อนไหวไปไม่ไกล หากไม่รีบแก้ไขปัญหาในส่วนของผลประกอบการและฐานะทางการเงินให้กลับมาแข็งแกร่ง
ดังนั้นการเข้าเก็งกำไรหุ้น RCL ควรเข้าเร็ว ออกเร็ว ! โดยเล่นรอบไป
…
ผู้ถือหุ้นรายใหญ่
รายชื่อกรรมการ